Revista franceză Auto Plus publică prima imagine cu noua Dacia Sandero, care va fi lansată în 2019. „Acesta va fi starul anului 2019”, scriu francezii, citați de Ziare.com.

Noua Dacia Sandero se prezintă ca un SUV/crossover compact și seamănă cu un Stepway. Inițial, s-a crezut că Dacia va lansa un nou model de Duster, însă imaginile nou apărute arată că este vorba despre o a treia generație de Sandero, una dintre cele mai bine vândute mașini în Europa.

Noua Dacia Sandero va fi construită pe o nouă platformă, cea pe care se află și Renault Clio. „Dacia Sandero va avea un design complet nou, dar prețul rămâne neschimbat”, scrie Auto Plus.

Dacia ar urma să introducă pe piață și un nou model de Logan, care va avea elemente similare cu cele de la Sandero. Ambele ar urma să fie lansate în 2019, cel mai probabil spre finalul anului.